05/05/2016 | Administración LocalMunicipal
Oleiros
Secretaría Xeral
Modificacion da ordenanza que regula o uso das praias do Concello de Oleiros (texto íntegro)

O pleno municipal, na súa sesión ordinaria celebrada o día 25 de febreiro de 2016, acordou a aprobación inicial da modificación da “ORDENANZA MUNICIPAL QUE REGULA O USO DAS PRAIAS DO CONCELLO DE OLEIROS”. De conformidade co establecido no artigo 65.2 en relación co 70.2, ámbolos dous da Lei 7/1985 de 2 de abril, reguladora das bases do réxime local, o expediente de referencia quedou sometido a información pública e audiencia ós interesados polo prazo de 30 días contados a partir do seguinte da súa publicación (BOP 45 de 08-03-2016) para a presentación de alegacións. Transcorrido o antedito prazo e non presentadas alegacións, se procede a publicación íntegra do texto da antedita ordenanza para a súa entrada en vigor: Dende xuño de 2009 o Concello de Oleiros conta cunha normativa específica para a regulación dun espazo vital para o desenvolvemento turístico do Concello, así como de convivencia principal entre unha gran tipoloxía de usuarios, como son as praias. A xustificación no seu día deste texto fóra principalmente dotar dunha serie de garantías para a protección dun medio natural excepcional, e por outro lado a salvagarda da seguridade de todos os usuarios, determinando con precisión as funcións do Servizo Municipal de Salvamento. A ordenanza orixinal recollía tamén aspectos específicos en orde a regular a práctica de deportes, tanto nos areais coma nas augas, salvagardando os intereses dos bañistas en xeral. No momento actual, co paso do tempo se advirte unha especial intensidade de uso por escolas de deportes náuticos, o que supón unha explotación económica de espazos públicos para os que as administracións competentes se atopan capacitadas para regular, fiscalizar e autorizar se se dan as condicións de seguridade axeitadas para elo. Así o considera a Demarcación de Costas do Estado en Galicia cando inclúe este tipo de servizos nas praias dentro das instalacións de tempada que por considerarse un uso común especial de dominio público marítimo terrestre se teñen que suxeitar á obtención dun permiso. É polo que, á vista do texto vixente ata o de agora, se aprecia que non recolle no seu réxime sancionador con suficiente precisión novos tipos de infraccións administrativas que cómpre determinar para clarificar os usos lexítimos do areal e as condutas que se consideran susceptibles de ser sancionadas e que por tanto se promove evitar, en aras a garantir a protección da totalidade dos usuarios destes espazos públicos. Así, a reforma queda reflexada no título IV, derradeiro, nos seus dous primeiros capítulos, que explican o réxime sancionador aplicable ás infraccións segundo o que dispón a presente ordenanza. Todo isto sen prexuízo de acudir á normativa administrativa sectorial de costas que con rango de lei estea vixente tanto no marco estatal como no autonómico. As modificacións afectan aos artigos 32. i); 33. m); 34. g); 34. h); 36.6; 38.2 e 38.6. É polo que se modifican determinados artigos dos Capítulos I e II do Título IV da Ordenanza, quedando estes capítulos como seguen, substituíndo aos vixentes ata a data de aprobación da presente modificación, e reproducíndose na súa totalidade con independencia de que persisten varios artigos ou apartados, a modo de texto refundido, e co fin de facilitar a súa comprensión: As infraccións ao previsto nesta ordenanza serán sancionadas pola Alcaldía ou pola Concellería na que este órgano delegue, dentro do ámbito das súas competencias, coa incoación previa do oportuno expediente no que se terá en conta as circunstancias que concorran en cada caso. Todo iso, sen prexuízo de pasar o tanto de culpa ao Xulgado que corresponda ou remitir actuacións practicadas ás autoridades competentes, cando así o determine a natureza da infracción. Ademais de impoñer a correspondente sanción, a Administración municipal adoptará as medidas pertinentes para restaurar a realidade física alterada e a orde xurídica infrinxida, coa execución subsidiaria, se procede, das actuacións a cargo do infractor.1. As infraccións tipificadas na lexislación específica serán sancionadas coas medidas e coas multas nela fixadas.2. As infraccións a esta ordenanza clasificaranse en: · Leves · Graves · Moi graves Cualificaranse como infraccións leves as seguintes: a) A realización de actividades como xogos de pelota, paletas ou outros exercicios, na superficie da area e nas zonas e augas de baño, que poidan molestar a outras persoas. b) O incumprimento das normas de limpeza por parte das persoas e que non se consideren graves no artigo seguinte. c) O uso de aparellos sonoros ou instrumentos musicais cando polo seu volume de sonoridade causen molestias aos demais usuarios das praias. d) O uso indebido da auga das duchas e lavapés así como lavarse no mar ou na praia utilizando xabón ou calquera outro produto de aseo corporal. e) A instalación de parasoles, paraventos, así como cadeiras, mesas ou outros complementos, sempre que non se atope presente a persoa propietaria, co fin de ter reservado un lugar na praia, coa única finalidade de ter reservado un lugar na praia sen atoparse nin na zona de baño nin no areal. f) A venda ambulante sen autorización expresa, salvo que por normativa específica se corresponda outro tipo de sanción. g) A práctica de pesca en lugar, horarios ou en época non autorizada, salvo que por normativa específica regule outro tipo de sanción. h) A evacuación fisiolóxica no mar ou na praia. i) A realización de explotación económica advertida unha soa vez de calquera natureza en calquera punto das praias ou zonas anexas con independencia da súa titularidade, entendendo por explotación económica calquera actividade pola que se perciba un prezo, con independencia da personalidade do infractor, que pode ser persoa física ou entidade xurídica con ou sen ánimo de lucro. Encádrase dentro deste tipo o aluguer ou cesión de elementos de surf, bodyboard, longboard, paddle surf ou similares, así como a prestación de ensinanzas destas prácticas deportivas por escolas que non conten con licenza municipal ou da Demarcación de Costas. k) Calquera outra infracción a esta ordenanza que non estea expresamente cualificada como falta grave ou moi grave. Cualificaranse como infraccións graves as seguintes: a) O baño cando estea izada a bandeira vermella. b) O lume na praia, cociñar, así como usar grellas, bombonas de gas ou outros utensilios para facer lume, sen a autorización correspondente, que se determinará para un evento concreto de natureza excepcional. c) O uso na práctica de pesca deportiva de escopeta submarina ou arpón que pola súa proximidade poida supor risco para a saúde e seguridade das persoas. d) O incumprimento das normas de limpeza por parte dos titulares dos servizos de tempada da praia, ou de calquera outra actividade autorizada polo órgano competente. e) O depósito en papeleiras e similares de materiais en combustión por parte dos usuarios das praias. f) A presenza de animais na praia. g) A dificultade, de xeito intencionado, das funcións do servizo público de salvamento recollidas no título III da presente ordenanza. h) O incumprimento dos requirimentos específicos que formule a Administración municipal, sempre que se produza por primeira vez. i) A resistencia a facilitar información ou amosar información ou documentación falsa, inexacta, incompleta ou que induza a erro, implícita ou explicitamente, ou non prestar colaboración á Administración municipal ou aos seus axentes. k) O uso de vehículos non permitidos por toda a extensión da praia, en particular motos ou quads. l) O consumo de bebidas alcohólicas na praia en horario nocturno e en grupo. m) A práctica de surf, bodyboard, longboard, paddle surf, windsurf, kitesurf e outros deportes similares incumprindo as normas establecidas na presente ordenanza e a varada ou permanencia de embarcacións, táboas de surf, windsurf, kitesurf, hidropedais, motos acuáticas etc., fóra das zonas sinaladas e destinadas para tal fin, no caso de que se habiliten. n) A reincidencia na comisión de infraccións leves nos últimos tres anos. Cualificaranse como infraccións moi graves as seguintes: a) O vertido ou o depósito de materias que poidan producir contaminación e risco de accidentes. b) A realización de calquera ocupación con instalación fixa ou desmontable sen contar coa preceptiva autorización. c) A circulación de embarcacións non autorizadas a distancia inferior a 200 metros da costa. d) A causa de calquera tipo de impacto negativo sobre a fauna e flora tanto litoral como mariña. e) A causa dolosa de danos graves sobre do mobiliario ou elementos da praia incluíndo a zona de baño. f) O incumprimento reiterado dos requirimentos específicos formulados pola Administración municipal. g) A práctica deportiva acuática dentro do mar con artefactos de forma que supoña un perigo para os demáis usuarios da zona de auga, logo de ser advertido polo Servizo de Salvamento. h) A realización de explotación económica advertida dúas ou máis veces de calquera natureza en calquera punto das praias ou zonas anexas con independencia da súa titularidade, entendendo por explotación económica calquera actividade pola que se perciba un prezo, con independencia da personalidade do infractor, que pode ser persoa física ou entidade xurídica con ou sen ánimo de lucro. Encádrase dentro deste tipo o aluguer ou cesión advertido dúas ou máis veces de elementos de surf, bodyboard, longboard, paddle surf ou similares, así como a prestación de ensinanzas destas prácticas deportivas dúas ou máis veces por escolas que non conten con licenza municipal ou da Demarcación de Costas. i) A reincidencia na comisión de faltas graves nos últimos cinco anos.1. A autoridade municipal ou os seus axentes, poderán apercibir verbalmente aos que infrinxan calquera das disposicións contidas na presente ordenanza, co fin de que de forma inmediata cesen a actividade prohibida ou realicen a obrigación debida, iso sen prexuízo da incoación de expediente sancionador cando corresponda, ou no seu caso, se remita parte de denuncia á Administración competente.2. O persoal de salvamento ou socorrismo apoiará os anteriores no labor de informar do que establece a presente ordenanza, comunicando particularmente as infraccións a esta e apercibindo ao posible infractor das responsabilidades que da súa conduta lle poden derivar.3. Os bañistas quedan obrigados a seguir as orientacións e as indicacións que por seguridade poidan realizar os axentes da autoridade ou os membros do Servizo de Salvamento e Socorrismo, así como cantas disposicións de desenvolvemento existan ou que poidan ditarse en diante polos organismos competentes.1. A comisión dunha infracción administrativa das tipificadas no capítulo anterior determinará, logo da instrución do correspondente procedemento sancionador, de acordo coa normativa sobre o procedemento administrativo común, a imposición das sancións sinaladas neste artigo. Os límites das sancións ordenaranse de acordo co establecido na Lei 57/03, de medidas para a modernización do goberno local.2. Os límites dispostos no apartado anterior utilizaranse sen prexuízo da aplicación das sancións previstas na normativa sectorial que corresponda, e sen prexuízo da esixencia, cando proceda, das responsabilidades de carácter penal ou civil correspondentes.3. As infraccións leves serán sancionadas con multa de contía variable desde 90 ata 500 euros.4. As infraccións graves serán sancionadas con multa de contía variable desde 501 ata 1.500 euros.5. As infraccións moi graves serán sancionadas con multa de contía variable desde 1.501 ata 3.000 euros.6. O feito de que se incoe e instrúa un procedemento sancionador por unha das condutas tipificadas como infracción non exclúe a posibilidade de que se a infracción se reproduce se poidan incoar e instruir novos procedementos sancionadores polas novas infraccións cometidas, aínda que garden identidade na tipificación.7. En ningún caso a sanción será inferior ao beneficio económico que a infracción supoña para o infractor. Na gradación das sancións deberase gardar a axeitada adecuación entre a gravidade da infracción cometida e a sanción aplicada. Valorarase a existencia de intencionalidade, a natureza dos prexuízos causados, a reiteración na comisión dos feitos e a intensidade dos danos causados a bens públicos ou as perturbacións ocasionadas aos demais usuarios da vía pública.1. Son responsables das infraccións tipificadas nesta ordenanza, todas aquelas persoas que participasen na comisión do feito que constitúa a infracción por calquera título, sexan persoas físicas ou persoas xurídicas. Excepto nos supostos nos que sexan menores de idade, onde responderán os pais, titores ou aqueles que dispoñan da custodia legal.2. Son responsables, subsidiariamente, en caso que non se poida identificar aos autores, os titulares ou propietarios dos vehículos ou embarcacións, táboas ou elementos semellantes cos que se realice a infracción.3. En relación aos animais, en ausencia do propietario será responsable subsidiario a persoa que no momento de producirse a acción leva o animal.4. Son responsables os titulares das licenzas ou autorizacións, cando por motivo do exercicio dunha actividade concedida nestas, realice algunha das infraccións tipificadas na presente ordenanza.5. As responsabilidades administrativas que se deriven do procedemento sancionador serán compatibles co requirimento ao infractor da reposición da situación alterada por este ao seu estado orixinario, así como coa indemnización polos danos e polas perdas que se causaron, que poderán ser determinados polo órgano competente, debendo neste caso comunicarse ao infractor para a súa satisfacción no prazo que para o efecto se determine, habilitándose no caso de que non o faga o uso dos medios de execución forzosa dos actos administrativos dos que dispón a administración.6. Como medidas accesorias ás sancións económicas que se poidan impoñer conforme ao disposto no presente regulamento, a administración quedará facultada para retirar dos espazos públicos os elementos que foran utilizados para facer unha explotación económica que non contase con autorización, depositándoos ao efecto en almacén municipal, sendo por conta do infractor asumir os custos da súa retirada así como do traslado e depósito. No caso de que estes materiais non sexan recuperados no prazo de seis meses dende o seu depósito serán decomisados pasando a ser de propiedade municipal. Esta retirada de elementos poderá efectuarse tamén no momento no que se estea a producir a explotación económica, e polo tanto, a infracción. Do mesmo xeito, a administración queda facultada para o precinto de locais que sirvan para a realización de explotacións económicas que non conten co preceptivo permiso, e que polo tanto sexan instrumentos para a comisión da infracción. Todas estas medidas poderán ser aplicadas como medidas cautelares mediante a súa imposición polo órgano competente durante a instrución do procedemento sancionador. Esta modificación de ordenanza entrará en vigor unha vez que se cumpran os trámites de exposición pública e de aprobación definitiva (de ser o caso), transcorra o prazo regulamentario a que se refire o artigo 70.2 en relación co artigo 65.2 da Lei 7/85, do 2 de abril, de bases do réxime local, e se publique integramente o seu texto no Boletín Oficial da Provincia. OLEIROS, 27 DE ABRIL DE 2016 O ALCALDE ANGEL GARCIA SEOANE